|  |  |
| --- | --- |
|  |  |
| Landbruks- og matdepartementet Postboks 8007 Dep0030 OSLO  |  |
|  |
| Vår saksbehandler | Vår dato  | Vår referanse |  |
| Elin Marie Stabbetorp | 30.05.2013 | 13/00578-11 |
| 22 05 45 40 | Deres dato | Deres referanse |  |
|  | 19.04.2013 | 12/1193- |
| Høringssvar forskrift om tilskudd til drenering av jordbruksjord |

Norges Bondelag viser til brev datert 19.04.2013 vedrørende høring på forskrift om tilskudd til drenering av jordbruksjord.

God drenering er avgjørende for framtidig matproduksjon. Den dagsaktuelle situasjonen for arbeidet med våronna i betydelige områder østafjells, minner oss nok en gang om betydningen av god drenering. I tillegg er drenering et viktig miljøtiltak. Norges Bondelag støtter departementets forslag om at tilskudd til drenering reguleres av en egen forskrift. Det forutsettes at innføringen av en slik dreneringsforskrift ikke reduserer andelen av SMIL- midler som brukes til supplering og utbedring av hydrotekniske anlegg.

Norges Bondelag har følgende innspill til høringsutkastet om tilskudd til drenering av jordbruksjord:

§ 3. Vilkår

I teknisk jordbruksavtale fra 2012 er det en forutsetning at dreneringstilskuddet kun gis til drenering av jordbruksareal som tidligere har vært grøftet. I rapporten ”Korn og klima” fra Landbrukets Utredningskontor fra 2012 oppgir 12,5 % av brukerne at de ikke er sikker på når hoveddelen av arealene på bruket sist ble drenert. Hvorvidt det finnes tilgjengelig dokumentasjon av gjennomførte dreneringstiltak vil naturlig nok variere. Formålet med forskriften er ”..økt jordbruksproduksjon, samt å redusere faren for erosjon og overflateavrenning av næringsstoffer til vassdrag”. Norges Bondelag mener føringen fra teknisk jordbruksavtale ikke er formålstjenelig å trekke inn i forskriften. Dyrka mark med dreneringsbehov, som har potensial for økt produksjon og mindre erosjon må være berettiga dreneringstilskudd. Norges Bondelag forslår derfor at § 3 2.ledd endres til: *Tilskuddet gis til drenering av jordbruksareal som har et dreneringsbehov.*

§ 4. Beregning av tilskudd

Tilskuddet gis til systematisk grøfting, profilering, omgraving og annen grøfting. Satsen for annen grøfting er foreslått til 10 kr pr daa. I mange tilfeller vil det være meget effektivt med en utbedring eller supplering av eksisterende grøfter for å bedre arealets dreneringsevne. Slik drenering er kostbar når man ser på vurderer arbeidskostnad per meter grøft. Norges Bondelag foreslår derfor å heve satsen til 30 kr pr løpemeter for slik grøfting.

Norges Bondelag mener det må foretas en vurdering av satsen pr dekar når man har høstet erfaringer fra hvordan dreneringstilskuddet fordeler seg geografisk på jordarter og terreng. Kostnadene til drenering vil variere betydelig avhengig av topografien og innslag av stein. Tilskuddsnivået må vurderes dersom det viser seg nødvendig for å utløse grøfting, slik at man på sikt kan oppnå bedre grøftetilstand i et omfang som kan bidra til å nå målet om økt bærekraftig matproduksjon.

§ 7. Uttalelser

Dersom dreneringstiltaket kan berøre automatisk fredete kulturminner gis kulturminnemyndighetene anledning til å uttale seg innen 3 måneder. Vi vil påpeke at dette er svært langt tid, sammenlignet med hvilke tidsrom det er aktuelt å grøfte. I mange tilfeller er man avhengig av å inngå avtaler med dreneringsentreprenører. Saksbehandlingen av dreneringstilskudd må være rask og effektiv.

Norges Bondelag foreslår at § 7 endres til: *”Kulturminnemyndigheten (Kulturminneforvaltningen i fylkeskommunen og Sametinget) kan uttale seg når dreneringen berører interesser innenfor deres fagområde”.*

Norges Bondelag minner om at forskrift om tilskudd til drenering av jordbruksjord er etterlengta i næringa. Det ble avsatt midler i teknisk jordbruksavtale for 2012 og det er forutsatt kan disse skal benyttes i 2013. Det forventes at søknadsskjema og rundskriv er klart når forskriften vedtas og at landbrukskontorene raskt kan ta forskriften i bruk. Allerede kommende høst vil det være aktuelt å gjennomføre dreneringstiltak og de kommunale fristene må tilpasses til det.

Med vennlig hilsen

*Elektronisk godkjent, uten underskrift*

|  |  |
| --- | --- |
|  Arild Bustnes  | Elin Marie Stabbetorp |

|  |  |
| --- | --- |
|  |   |